Foto’s: Limpopo-boere trek saam ná Dendron-plaasaanvalDie mense is keelvol vir plaasaanvalle (Foto: Verskaf) Ná die aanval op ŉ boer en sy vrou Woensdagoggend in die Dendron-distrik in Limpopo, het dié boeregemeenskap besluit om ook in ŉ optog op te staan teen die voortdurende plaasaanvalle en -moorde. Dit volg omtrent ŉ week ná optogte in Hartswater teen die moord op die Brand-gesin, Dan (83) en Breggie (79), en hul dogter, Elzabie. Bykans 500 voertuie het Vrydagoggend by die afdraai langs die N1-snelweg na Morebeng (Soekmekaar) byeengekom om saam na die Morebeng-landdroshof te ry. Twee verdagtes wat vasgetrek is in verband met die plaasaanval sal na verwagting Vrydag (vandag) in dié hof verskyn. Maroela Media het vroeër berig drie aanvallers het die boer en sy vrou die oggend omstreeks 00:30 in hul plaashuis oorval. Die boer is erg aangerand en in ŉ ernstige toestand in ŉ hospitaal opgeneem. Sy vrou is geskiet en is ook na ŉ hospitaal geneem. Die verdagtes het met die boer se Nissan Navara-bakkie en vuurwapens van die toneel gevlug. Die voertuie het in konvooi saamgetrek na die hof (Foto: Verskaf) Die drie verdagtes is kort ná 06:00 in Polokwane (Pietersburg) vasgetrek. Honderde mense van Louis Trichardt, Dendron, Hoedspruit, Tzaneen en Polokwane het van 09:00 af by die bymekaarkompunt saamgedrom. “Ons is kwaad. Ons is keelvol. Stop plaasmoorde.” Dít was die woorde op van die plakkate wat by die hof omhoog gehou is. “Dit is belangrik dat die boodskap na buite uitgebasuin word. Ons gaan nie meer net terugsit en niks doen nie,” sê Cornea van der Walt, ŉ lid van die gemeenskap. Van der Walt sê dit is ŉ baie emosionele dag vir almal in die boeregemeenskap. Sy sê die wreedheid van die egpaar se aanval maak hulle opstandig en kwaad. “Almal ken mekaar in die boeregemeenskap. Ons kyk uit vir mekaar. Ons almal ken op die een of ander manier die boer en sy vrou wat aangerand is. Dit raak ons as gemeenskap diep. Hulle was goeie mense en sou niemand ooit skade aangedoen het nie,” sê Van der Walt. James van den Bergh (53), ŉ sakeman van Polokwane en die sameroeper van die optog, sê die optog het ontsettende belangstelling onder lede van die gemeenskap gewek. TLU SA is ook aktief betrokke by die optog.